
Martfű Város Polgármesterétől

5435 Martfű, Szent István tér 1. Tel: 56/450-222; Fax: 56/450-853
E-mail: titkarsag@ph.martfu.hu
E L Ő T E R J E S Z T É S

Martfű Város 2016. évi marketing tervére.
Martfű Város Önkormányzata Képviselő-testületének 

2016. február 25-i ülésére

Előkészítette: Lapu Zoltánné, Asztalos Árpádné, Baloghné Juhász Erzsébet, Herbály Jánosné  

Véleményező: Pénzügyi, Ügyrendi és Városfejlesztési Bizottság

Döntéshozatal: egyszerű többség 

Tárgyalás módja: nyilvános ülés

Tisztelt Képviselő-testület!

Kérem az előterjesztés megvitatását és az alábbi határozati javaslat elfogadását.

Martfű Város Önkormányzata Képviselő-testületének 

…/2016. (…..) határozata
Martfű Város 2016. évi marketing tervéről

1. Martfű Város Önkormányzatának Képviselő-testülete megtárgyalta Martfű Város 2016. évi marketing tervéről szóló előterjesztést, melyet a határozat melléklete szerint jóváhagyólag elfogad.
2. A 2016. évi Marketing Terv végrehajtására a Képviselő-testület az önkormányzat 2016. évi költségvetésében az általános tartalék keret terhére 2.000.000.-Ft előirányzatot biztosít.

3. A Marketing Terv végrehajtásáról készült beszámolót a Képviselő-testületnek be kell terjeszteni.

Határidő: 2016. december 31. 

Felelős: Marketing Csoport Vezetője

4.  
Martfű Város Önkormányzatának Képviselő-testülete a Marketing Csoport tagja Lapu Zoltánné részére 2016. január 01. – 2016. december 31-ig Bruttó 50.000.-Ft/hó díjazást állapít meg a marketing terv végrehajtása során jelentkező többletfeladatok ellátásáért. 

A díjazás fedezetét a Képviselő-testület az Önkormányzat 2016. évi költségvetésének tartalékkerete terhére biztosítja.. 

Erről értesülnek:

1. Marketing Csoport Vezetője és tagjai  

2. JNSZ Megyei Kormányhivatal 

3. Valamennyi képviselő helyben
Martfű, 2016. február 16.

Dr. Papp Antal 

polgármester
Látta: Szász Éva

            jegyző
MARTFŰ VÁROS 2016. ÉVI MARKETING TERVE
Előkészítette: Lapu Zoltánné, Asztalos Árpádné, Baloghné Juhász Erzsébet

                       Herbály Jánosné Martfű Média vezető

Martfű Város Önkormányzata megbízásából a településen 2014 óta kiemelt figyelmet kap a városmarketing tevékenység, melynek jelentősége elsődlegesen a versenyképesség szempontjából emelhető ki.  A verseny egyre szélesebb körű; ma már nem csupán a megyén és a régión belül, hanem a nemzetközi piacon, az egymástól távoli térségek és települések között is éleződik a küzdelem az előnyös pozíciók megszerzéséért. A jó és hatásosan végzett városmarketing ahhoz segíti hozzá Martfűt, hogy ebben a versenyben helytálljon és sikeres legyen, a település adottságai alapján megfogalmazva azokat a lehetőség szerinti fejlesztéseket, melyek kommunikációjára koncentrálni szükséges.
 MITŐL VÁLHAT MARTFŰN IS SIKERESSÉ A MARKETING TEVÉKENYSÉG? 
A település versenyképességét az határozza meg, hogy mennyivel nyújt többet, jobbat, kellemesebbet, hasznosabbat az egyes célcsoportoknak. Ennek a megközelítésnek kell jellemeznie a település vezetőinek – önkormányzat, a testület és az egyes személyek – szemléletét, ennek kell megnyilvánulnia valamennyi szervezet, hivatal viselkedésében és a szolgáltatók magatartásában is.

A tudatos marketing tevékenység Martfűn is új szemléletmódot igényel. Sikeréhez a különböző közösségi szintek együttműködése is szükséges. A vállalkozói és lakossági ügyintézés, a hivatalok szociális érzékenysége, az oktatásszervezés, foglalkoztatáspolitika, az épített és természeti környezet "kezelése" - csak néhány terület azok közül, amelyek az itt élőkben és dolgozókban kialakítják a településről alkotott képet.

A marketingmódszerek szintén tudatos alkalmazói a területen dolgozó vállalkozások, amelyek - bár elsősorban saját termékük, szolgáltatásuk marketingtevékenységét szervezik - áttételesen a térségi kép kialakításán is munkálkodnak.

A marketingtevékenység elsődleges célcsoportja a helyi lakosság, akiknek elvárása a hellyel szemben a jó közérzet, legyen jó lakni és élni a településen. A fiatalok tanulási és szórakozási lehetőségeket várnak, a felnőtt lakosság munkalehetőséget, az idősebb korosztály nyugalmat, fizikai és szociális biztonságot. 

A következő célcsoport a térség gazdasági szereplői: a vállalkozások, a befektetők. Ők hosszútávon kiszámítható, korrekt vállalkozói környezetre számítanak. Cserébe munkahelyteremtéssel járulnak hozzá a térség lakosságmegtartó-képességéhez. A kedvező vállalkozási környezetet a foglalkoztatás növekedésével, a helyi társadalomba való bekapcsolódással, a társadalmi-, környezeti- és szociális felelősségvállalás akcióival hálálhatja meg a vállalkozás. 

Jelentős célcsoportjai a helymarketingnek a turisták, az ideiglenesen, de hosszabb ideig itt tartózkodók, de még az átutazók is. Ők többnyire élményekre vágynak, kényelmi szolgáltatásokat várnak el. A betelepülő vállalkozások mellett a turisták azok, akik messzebbre vihetik a térség, település jó vagy rossz hírét, nagy befolyást gyakorolva így a hely imázsára.
A kommunikáció eszköz, mely a városmarketing alapvető céljait és a városról kialakult képet formálja, erősítve a pozitív imázst. A város imázs alakulása befolyásolható, de teljes mértékben nem lehet meghatározni. A belső PR a lakosság és a városvezetés kommunikációs kapcsolatának alakítását szolgáló marketing eszköz, míg a külső PR ahhoz nyújt megoldást, hogy a város számára nagyon fontos külső érintetteket szólítsa meg, piaci potenciáljuk város javára fordítása céljából. 
FEJLESZTÉSI JAVASLATOK MARTFŰ 2016-RA TERVEZETT MARKETING KONCEPCIÓJÁBAN, BELSŐ ÉS KÜLSŐ MARKETING CÉLOKAT SZOLGÁLVA

1. Kommunikációs feladatok. Felelős: Média Csoport
· A város lehetőségeinek, versenyelőnyeinek hangsúlyozása a potenciális befektetők felé, a város természeti, turisztikai értékeinek folyamatos kommunikálása – több megjelenés a meglévő gazdasági helyzet hangsúlyozásával (prezentációk, cikkek, filmes interjúk).

· Kulturális prezentáció készítése, melyek szakmai rendezvények, lakossági programok és különböző konferenciákon kerülnek bemutatásra Martfű kultúráját, muzeális értékeit, gyűjteményét népszerűsítve. 
· Helyi értékeket, hagyományokat közvetítő történetek felkutatása, cikkek, filmek „érdekes - híres - sikeres” martfűi lakosokról, közösségekről. 

· Interjúk filmes és lejegyzett formában a város vezetőivel, Martfűt érintő bármely lakossági - gazdasági - turisztikai változás, fejlesztés közvetlenebb, hitelesebb kommunikálásáért. 

· A 2015-ben elkészült általános városbemutató film angol és német nyelvű feliratozása. Összesen: 60.000Ft+Áfa
· Térkép melléklet megjelentetése a Martfű Magazinban. Összes nyomdaköltség: 70. 000Ft+Áfa
· Összehajtható térkép készítése tájékoztatóval Martfűről.   500 db 85.000 Ft + Áfa 
 +grafikai költség 10.000 Ft Összesen 95.000 Ft+Áfa 
· Az ötéves városi honlap állandó információs tartalmainak folyamatos megújítása, aktualizálása (a honlap indításakor készült általános leírások, város- és intézmény bemutató anyagok). Költsége: 140.000. Ft +Áfa
· Utazás kiállításokon, turisztikai rendezvényeken, kiállításokon, konferenciákon Martfű kiemelt bemutatkozása (városbemutató és imázs filmek vetítése, városmarketing és turisztikai kiadványok)

· Városbemutató kiadvány aktualizálása, nyomtatása. 1000 db 170 Ft +Áfa+ nyomdai előkészítés. Összesen: 200.000 Ft+Áfa
· Turisztikai kiadvány aktualizálása, nyomtatása: 1000 db, 110.000 Ft+Áfa +grafikai előkészítés, Összesen: 140.000 Ft+Áfa
·  Martfűről turisztikai banner: 30.000 Ft+Áfa
· Hild-díjas főtérről turisztikai banner (Utazás Kiállítás): 30. 000Ft + Áfa
VÁROSI RENDEZVÉNYEK RÉSZLETES KOMMUNIKÁCIÓS TERVE
             Kolbásztöltő Fesztivál, Majális, Örök Zöld Tisza Martfűi Fesztivál 
A három nagyrendezvény összes tervezett reklámköltségei (az adatok rendezvényenként, majd három rendezvénnyel szorozva értendők):
· Nyomtatott sajtó – Új Néplap tervezett költség 28.000 Ft + Áfa; Szolnok Megyei Napló tervezett költség: 28.000 Ft +Áfa. Összesen: 168.000 Ft + Áfa      
· Rádiókban: - Aktív rádió: tervezett költség 31.100 Ft. + Áfa, mely tartalmaz 5 frekventált napon át 20 db sugárzást, gyártással, kulturális kedvezménnyel, grátisz rádiós interjúval és grátisz programajánlóban megjelenéssel. Összesen: 93.300 Ft + Áfa

· Amadeus rádióban: kb. 34.000 Ft. + Áfa, ugyancsak kb. 20 reklámspot sugárzással, aktuálisan kínált egyéni kedvezményekkel, telefonos interjúval Összesen: 102. 000 Ft +Áfa
· Országos médiumokban: elektronikus sajtó – sajtótájékoztatóról vitt információk országos online turisztikai honlapokon- költségmentes, nem fizetett hirdetés

· A saját készítésű kiadványok, reklámtermékek mellett nagyméretű plakátok:
· A/1 méret 20 db, 1300 Ft/db. Összesen 78.000 Ft + Áfa
Plakátozás: Szolnok, Szandaszőlős, Rákóczifalva, Rákócziújfalu, Tiszazug, összesen: 40.000 Ft+Áfa  
 - Szórólap, programajánló: Kolbásztöltő Fesztivál A/5 2 oldalas, színes, 20 Ft/db, 80.000 Ft+áfa, Majális A/5 4 oldalas, színes, 40 Ft/db, 160.000 Ft+áfa, ÖrökZöld Tisza Fesztivál A/5, 4 oldalas, színes, 40 Ft/db, 160.000 Ft + áfa, grafikai előkészítés. Összesen: 470.000 Ft + Áfa

- Molinó, rendezvényzászló színpadra és kiemelt közlekedési csomóponthoz, 8000 Ft + Áfa/m2, 20.000 Ft/db + grafikai előkészítés. Összesen: 200.000 Ft +Áfa
-  Helyi médiumokban: - Martfűi Közéleti Magazin (nyomtatott), Városi honlap (www.martfu.hu), Martfű Városi video-portál (online), Martfű Média közösségi oldalán (online plakátok, beharangozó kisfilm).

-  Martfű Média közösségi oldalán (fb) „esemény” létrehozása. 
  Összesen: 20.000 Ft+ Áfa   
2. Nem kommunikációs, egyéb marketing feladatjavaslatok.(külön költségvetési helyre tervezve, nem marketing költség)
· A programplakátok, önkormányzati hirdetmények és a lakossági hirdetések elhelyezésére alkalmas tájékoztató táblák kihelyezésének folytatása: Óváros, Szolnoki út - Május 1. út kereszteződése, vasútállomás: 150.000 Ft+Áfa/db. Összesen: 450.000 Ft+Áfa. Készíti a Martfűi Városfejlesztési Kft.
· Rendezvénymolinók elhelyezésére alkalmas oszlopok vagy keret kialakítása. Rendezvényzászlók vásárlása, 33.000 Ft/db, 4db összesen: 132.000 Ft+Áfa
· Nagyobb kereszteződésben, a központi városrészeken iránymutató táblák kihelyezése (fő közlekedési utak, intézmények). Ár a beszerzendő eszközök alapján.
· Címeres utca névtáblák készítése. Tervezett költség: 200.000 Ft+Áfa 
· Különleges, egyedi megvilágítások, kiemelt épületeinkre, templomainkra irányítva az idelátogatók, átutazók figyelmét – különösen turisztikai szezonban, kiemelt ünnepeken. Ár a beszerzendő eszközök alapján.
· Pályázati lehetőség esetén a szabadidős tevékenységek érdekében extrémsport-pálya, kondi park kialakítása. Ár a beszerzendő eszközök alapján.
A városmarketing hosszú távra tervezett fejlesztési koncepciója a városvezetéssel együttműködve, továbbra is a célcsoportok megszerzésére, érdeklődésének felkeltésére alapozva igyekszik Martfű várost, mint terméket alakítani, elérhetővé és vonzóvá tenni minden célcsoport felé. 
Az elkészített terv végrehajtásának feltétele, hogy a városvezetés a település értékeinek, hiányosságainak és anyagi lehetőségeinek ismeretében milyen mértékben él a fenti marketing eszközökkel és lehetőségekkel. 

2016. január 18.
Városmarketing Csoport

